**I Z V J E Š Ć E**

sa 4. redovne sjednica Općinskog vijeća Općine Kršan održane dana 23. lipnja 2016. godine, na kojoj je prisustvovalo 13 vijećnika Općinskog vijeća Općine Kršan.

Na sjednici Općinskog vijeća Općine Kršan razmatrani su odnosno doneseni sljedeći akti:

**1.** **Informacija – upoznavanje Općinskog vijeća Općine Kršan sa Idejnom studijom / konceptom za lokaciju i izgradnju Doma za starije i nemoćne osobe na području Općine Kršan**

Izrađivač studije – Miran Cofek, društvo P.M.C. d.o.o. Rijeka upoznao je vijećnike Općine Kršan sa:

- Idejnim rješenje rekonstrukcije i prenamjene postojeće građevine na k.č. 102/ZGR u k.o. Kožljak u Dom za starije i nemoćne osobe, prve, druge i treće kategorije

- Idejnim rješenjem gradnje Dom za starije i nemoćne osobe u naselju Šušnjevica na k.č. 255 i k.č. 252/1 u k.o. Šušnjevica

- Predinvesticijskom studijom Projekta izgradnje Doma za starije i nemoćne osobe u Općini Kršan sa usporednom analizom troškova gradnje Dom za starije i nemoćne osobe Općine Kršan sa rekonstrukcijom nekretnine u Kožljaku i gradnjom nove nekretnine u rohbau izvedbi u Šušnjevici.

Usporednom analizom izrađivač predlaže izgradnju doma na zemljištu u vlasništvu Općine Kršan u Šušnjevici jer su troškovi izvedbe zgrade u Šušnjevici manji od procjene vrijednosti zgrade i zemljišta u Kožljaku. Prednosti lokacije u Šušnjevici u odnosu na Kožljak je i u tome što se nalazi u naselju pa omogućuje korisnicima vanjske sadržaje naselja u neposrednoj blizini Doma kao i sadržaje vezane u radnu terapiju.

Predlaže se podjela projekta u dvije faze: prva faza izgradnje doma do 50 korisnika (za 50 korisnika – ležaja potrebno je cca 2.500 m2 korisne površine zgrade) i druga faza izgradnja depadansa za Dom do 100 korisnika (ukoliko nastupi potražnja za smještajem u Dom).

Ciljno tržište Doma za starije i nemoćne osobe Kršan je zbrinjavanje starijih i nemoćnih osoba na području Općine Kršan, okolnih općine, Istre, Republike Hrvatske, Italije, Slovenije.

Dom smještaja do 50 osoba mora imati 29 zaposlenika, a prosječna cijena smještaja definirana je na temelje analize prihoda i troškova sličnih domova koje se kreću od 3.500 do 7.300 kn mjesečno po korisniku. Studija sadrži i analizu dobiti i gubitka Doma za starije i nemoćne ovisno o broju korisnika iz Kršana – 100% korisnici iz Općine Kršan (48 kreveta), 66% korisnici iz Općine Kršan (32 kreveta), 50% korisnici iz Općine Kršan (24 kreveta) i 33% korisnici iz Općine Kršan (16 kreveta za korisnike Općine Kršan, 16 kreveta ostali domaći korisnici i 16 kreveta strani korisnici ).

Analiza studije pokazuje da je projekt izgradnje i implementacija Doma za starije i nemoćne osobe u Šušnjevici rentabilan, profitabilan i akumulativan, te predviđena ulaganja mogu ostvariti kao korisna i opravdana za ulagače i financijsku organizaciju ili banku koja će odobriti financiranje.

**2. Odluka o donošenju Urbanističkog plana uređenja Suha marina Plomin**

Prostornim planom uređenja Općine Kršan utvrđena je izrada Urbanističkog plana uređenja Suha marina Plomin. Unutar obuhvata Plana predviđena je realizacija luke posebne namjene – suha marina.

Područje obuhvata Plana nalazi se uz jugozapadnu obalu Plominskog zaljeva. Cjelokupni obuhvat plana iznosi oko 7.42 ha i proteže se u dužini od cca 620 m. Od ukupne površine obuhvata površina mora iznosi 3.71ha, kao i površina kopna što znaci da jednak odnos kopna i mora. Na utvrđenoj lokaciji siguran je smještaj 500 plovila na kopnu i 100 plovila u moru. Izrada plana započela je Odlukom o izradi Urbanističkog plana uređenja Suha marina Plomin koja je objavljena u „Službenom glasilu Općine Kršan“ br. 9/15“.

Javna rasprava o prijedlogu plana objavljena je s javnim uvidom u trajanju od 30 dana u razdoblju od 24. studenog 2015. godine do 23. prosinca 2015. godine. Nakon utvrđivanja Konačnog prijedloga UPU Suha marina Plomin zatražena je i dobivena suglasnost Ministarstva graditeljstva i prostornog uređenja dana od 25. svibnja 2016. godine.

Izrađivač Plana je tvrtka PLANIUM d.o.o. iz Rijeke.

**3. Odluka o donošenju Urbanističkog plana uređenja Jurasi**

Prostornim planom uređenja Općine Kršan utvrđena je izrada Urbanističkog plana uređenja Jurasi. Površina obuhvata UPU-a iznosi 22,80 ha, a uključuje kopneni dio površine 20,59 ha i morski dio površine 2,21 ha. Obuhvat UPU-a je cijeli unutar zaštićenog obalnog područja mora. Građevinsko područje naselja Jurasi odredio je PPUO u površini od cca 17 ha a čini ga izgrađeni i neizgrađeni dio građevinskog područja. Prometnice u naselju i prilazi su nerazvrstane ceste slabijih prometno-tehničkih karakteristika pa im je za zadovoljenje standarda javnih cesta nužna rekonstrukcija. Osobito je važna i planirana prometnica koja će omogućiti pristup na dvije državne ceste, a to su D66 Pula Matulji i D402 cesta za Brestovu.

Izrada plana započela je Odlukom o izradi Urbanističkog plana uređenja Jurasi koja je objavljena u „Službenom glasilu Općine Kršan“ br. 9/15“.

Javna rasprava o prijedlogu plana objavljena je s javnim uvidom u trajanju od 30 dana u razdoblju od 24. studenog 2015. godine do 23. prosinca 2015. godine. Nakon utvrđivanja Konačnog prijedloga UPU Suha marina Plomin zatražena je i dobivena suglasnost Ministarstva graditeljstva i prostornog uređenja dana od 01. lipnja 2016. godine.

Izrađivač Plana je tvrtka JURCON PROJEKT d.o.o. iz Zagreba.

**4. Odluka o prodaji nekretnina u vlasništvu / suvlasništvu Općine Kršan**

Općinsko vijeće Općine Kršan donijelo je Odluku o objavi natječaja za prodaju nekretnina u vlasništvu ili suvlasništvu Općine Kršan u k.o. Kožljak, Kršan, Šušnjevica i Plomin. Ukupna procijenjena vrijednost nekretnina izložena prodaji putem natječaja iznosi 73.584,66 kn.

**5**. **Odluku o podmirenju troškova boravaka djece – polaznika sa područja Općine Kršan u Dječjem vrtiću MALI MEDVJED Pićan**

Općina Kršan podmirit će troškove boravaka djece – polaznika Dječjeg vrtića MALI MEDVJED Pićan, sa područja Općine Kršan u pedagoškoj 2014. / 2015. godini, u pedagoškoj 2015. / 2016. godini te u slučaju potrebe i pedagoškoj 2016. / 2017. godini, sve u dijelu troškova koje ne podmiruju sami roditelji, u visini do pune ekonomske cijene poludnevnog ili cjelodnevnog boravka, iz razloga podnijetih a neudovoljenih zahtjeva za Upis u dječji vrtić Pjerina Verbanac Labin, PO Potpićan te iz razloga neupisa u pedagošku godinu 2014. / 2015. kao i pedagošku godinu 2015. / 2016. (stavljanja na ''listu čekanja''), do stvaranja cjelovitih uvjeta za smještaj djece polaznika na području Općine Kršan.

**6. Odluke o pristupanju Općine Kršan u članstvo Udruge Općina RH**

Ovom Odlukom Općina Kršan pristupa u članstvo Udruge općina u Republici Hrvatskoj u svrhu promicanja i ostvarivanja zajedničkih interesa. Općina Kršan prihvaća Statut Udruge općina u cijelosti a u tijelima Udruge općina predstavlja je Općinski načelnik.

Udruga općina u Republici Hrvatskoj neprofitna je, nevladina i nestranačka organizacija, utemeljena na načelu dobrovoljnog udruživanja, koju su osnovale hrvatske općine s ciljem promocije i zaštite svojih interesa. Udruga je osnovana na Osnivačkoj skupštini 19. lipnja 2002. godine u Zagrebu. Tijekom prve polovine 2016. godine Udruga općina okuplja 288 općina iz svih 20 županija (članice iz Istarske županije su Općine Cerovlje, Karojba, Medulin, Raša i Vrsar).

**7. Odluka o ugostiteljskoj djelatnosti na području Općine Kršan**

Ovom Odlukom ureduju se uvjeti i način obavljanja ugostiteljske djelatnosti koji su odredbama Zakona o ugostiteljskoj djelatnosti stavljeni u nadležnost predstavničkog tijela jedinice lokalne samouprave: radno vrijeme ugostiteljskih objekata i objekata na obiteljskom poljoprivrednom gospodarstvu unutar kojeg se mogu posluživati ugostiteljske usluge, davanje odobrenja za pružanje ugostiteljskih usluga pripremanja i usluživanja jela, pića i napitaka sudionicima proslava i manifestacija koje u promidžbeno-turističku svrhu organiziraju jedinice lokalne samouprave, zabrana usluživanja alkoholnih pića u određenom razdoblju tijekom dana, uvjeti i način određivanja prostora na kojima mogu biti ugostiteljski objekti u kiosku, pokretnim i sl. napravama, određivanje vanjskog izgleda ugostiteljskih objekata, zabrana kampiranja izvan kampova i nadzor nad primjenom ove Odluke.

Ovom odlukom izvršeno je usklađivanje dosadašnje Odluke o ugostiteljskoj djelatnosti sa novim Zakonom o ugostiteljskoj djelatnosti.

Općinski vijećnici ukratko su upoznati s održanom koordinaciji načelnika / gradonačelnika Istarskih općina / gradova s županom Istarske županije Valterom Flegom vezano uz realizaciju Projekta ŽCGO Kaštijun (zajedničko sufinanciranje na nivou IŽ) i realizaciju Projekta izgradnje zgrade nove Opće bolnice Pula (zajedničko sufinanciranje na nivou IŽ), o čemu će biti detaljno upoznati na idućoj sjednici Općinskog vijeća.

**OPĆINSKO VIJEĆE OPĆINE KRŠAN**